- Kald mig, hvad I vil, er borgmesterens svar på kritikken af skattestigninger.

18 minutter var rigeligt for konservative Per Møller, viceborgmester i Hjørring Kommune. Så var han udvandret fra budgetforhandlingerne. Det er ellers første gang, at kommunens Venstre-borgmester, Søren Smalbro - som Per Møller på valgnatten selv pegede på - står i spidsen for budgetforhandlingerne frem for socialdemokratiske Arne Boelt, der var borgmester fra 2010 og frem til årsskiftet. Men skattestigninger i den økonomisk trængte kommune ville K-profilen ikke stå model til, og efterfølgende luftede han sin frustration. - Jeg kan godt overveje i mit stille sind, om det var det rigtige at pege på Søren Smalbro som borgmester på valgnatten. - Det har jeg ingen kommentarer til, lyder det prompte, da TV2 Nord fanger borgmester Søren Smalbro torsdag. Per Møller fik også i bedste Egon Olsen-stil kaldt borgmesteren for noget så grelt som 'socialdemokrat'. Det preller dog anderledes af på Søren Smalbro. - Hvad Per kalder mig, står for hans egen regning. Folk må kalde mig hvad de vil, siger han. "Sund fornuft" Til gengæld vil borgmesteren gerne forklare, hvordan skattestigninger rimer på Venstre-politik i Hjørring Kommune. - Jeg ved godt, der ikke står noget om skattestigninger i Venstres landspolitiske partiprogram, men Venstre-politik er også, at kommunerne har frihed til at gøre, hvad der er bedst, forklarer han. - At det så giver anledning til at kalde mig socialdemokrat... ja, så kalder jeg det sund fornuft, fortsætter Søren Smalbro om skattestigningerne, som han understreger ligger i den lave ende. Planen er, at det skal hjælpe den trængte kommune med at undgå besparelser på velfærden. Baggrunden for skattestigningen er, at 14 kommuner tirsdag fik lov til at hæve skatten af Indenrigs- og Boligministeriet, og i Hjørring Kommune må de via skatter kradse yderligere 12,1 millioner kroner ind. Foruden Hjørring Kommune har Rebild Kommune fået lov at hæve skatten. Søren Smalbro understreger, at budgettet for Hjørring Kommune ikke er vedtaget. Endnu.